王令
寄洪与权
与权江南来，适自满门会。
初无合我志，财以客面待。
时时相钓探，稍稍互酬对。
根源豁披张，扃鐍失分解。
君然颔还嗟，我恐敬若戴。
相逢时既多，相待两交快。
予初请子交，子曰何可外。
中又谢不德，卒曰吾而爱。
既而第以年，子合我兄拜。
扬虽士云多，往往事冠带。
中间满夫子，崛出百万最。
更以子从之，而吾米则稗。
朋从偶许攀，会合日与在。
春晨巧夸招，月夕因论话。
书狂逸飞蛇，棋毒甚含虿。
相谋务奇胜，聚口笑拙败。
贪驩不知岁，冬律忽移再。
余饥奔先西，饿色面留菜。
子待去亦恨，书以问我奈。
别来君何如，思子我心痗。
朋分无旧欢，世险有新态。
高言足瑕疵，俗学牵细碎。
贫知身贵重，病觉学力怠。
壮心已无多，况去日有退。
豫期後相见，顽陋徒老大。
好勤寄余书，思子百忧萃。